Humptrup

Humtrup (Noardfrysk: Humptoorp) is in gemeente yn 'e kreis Noard-Fryslân yn 'e Dútske dielsteat Sleeswyk-Holstein. Humtrup makket diel út fan it amt Südtondern en hat 758 ynwenners (2024). Geografy It gemeentelike grûngebiet fan Humptrup leit oan 'e westlike râne fan 'e Lecker Geast, dat ta de Sleeswykske Geast rekkene wurdt. In eksklave fan 'e gemeente leit fierder noardlik, fuort súdlik fan 'e Deenske grins oan 'e rin fan 'e rivier de Süderau (Deensk: Sønderå). Skiednis en nammeferklearring It plak is yn 1462 foar it earst skriftlik dokumintearre. De plaknamme is gearstald út it efterheaksel -trup (Alddeensk: thorp, Noardfrysk: toorp) foar doarp, en de foarnamme Hune of Humpi. Dy lêste namme hâldt mooglik ferbân mei it Deenske wurd humpe, dat "pinkje" of "mank rinne" betsjut. Ut de perioade fan om-en-de-by 1050 oant 1120 stammet in yn Humptrup fûne balke fan in houten tsjerke, dy't fersierd is yn 'e styl fan 'e Wytsings. It giet hjir om it âldste bewarre boudiel fan in tsjerke yn it hjoeddeiske Sleeswyk-Holstein. Yn 1875 waarden de earder selsstannige doarpen Grellsbüll, Kahlebüll en Krakebüll fan it kerspel Humptrup gearfoege mei Humptrup ta in gruttere lânsgemeente.